DOI: 10.14457/tu.the.2014.198
title: การวิเคราะห์ค่าใช้จ่ายและผลลัพธ์ในการจัดการศึกษาห้องเรียนพิเศษโครงการภาษาอังกฤษในโรงเรียนมัธยมศึกษาของรัฐ

description: วิทยานิพนธ์เล่มนี้มีวัตถุประสงค์เพื่อวิเคราะห์ค่าใช้จ่าย รายรับ และจุดคุ้มทุนในการจัดการศึกษาของห้องเรียนพิเศษโครงการภาษาอังกฤษ เปรียบเทียบค่าใช้จ่ายและผลลัพธ์ของการจัดการศึกษาของห้องเรียนพิเศษโครงการภาษาอังกฤษ ตลอดจนวิเคราะห์ปัจจัยที่มีผลต่อผลลัพธ์ของการจัดการศึกษาของห้องเรียนพิเศษโครงการภาษาอังกฤษในโรงเรียนมัธยมศึกษาของรัฐปีการศึกษา 2555/โดยใช้แนวคิดการวิเคราะห์ส่วนประกอบของค่าใช้จ่าย อัตราส่วนค่าใช้จ่ายต่อผลลัพธ์ และฟังก์ชันการผลิตทางการศึกษาเป็นกรอบแนวคิดสำหรับการวิเคราะห์ค่าใช้จ่ายและ ผลลัพธ์ของห้องเรียนพิเศษโครงการภาษาอังกฤษโดยใช้ข้อมูลค่าใช้จ่าย รายรับ และผลลัพธ์ของห้องเรียนพิเศษโครงการภาษาอังกฤษที่ได้จากการสำรวจด้วยแบบสำรวจข้อมูลค่าใช้จ่าย รายรับ และผลลัพธ์โครงการจัดการเรียนการสอนตามหลักสูตรกระทรวงศึกษาธิการเป็นภาษาอังกฤษ (English/Program) ของโรงเรียนมัธยมศึกษาสังกัดสำนักงานคณะกรรมการการศึกษาขั้นพื้นฐาน กระทรวงศึกษาธิการ ปีการศึกษา 2555/ผู้วิจัยเก็บรวบรวมข้อมูลจากกลุ่มตัวอย่างห้องเรียนพิเศษโครงการภาษาอังกฤษในโรงเรียนมัธยมศึกษาของรัฐจำนวน 47 โครงการ จากทั้งหมด 81 โครงการ        ผลการศึกษาบ่งชี้ว่าค่าใช้จ่ายต่อหัวนักเรียนของห้องเรียนพิเศษโครงการภาษาอังกฤษ ในโครงการที่เปิดสอนระดับมัธยมศึกษาตอนต้นระดับเดียวมีค่าใช้จ่ายต่อหัวสูงกว่าโครงการที่เปิดสอนระดับมัธยมศึกษาตอนต้นและระดับมัธยมศึกษาตอนปลาย สำหรับค่าใช้จ่ายของห้องเรียนพิเศษโครงการภาษาอังกฤษนี้ประกอบด้วยค่าใช้จ่ายบุคลากรที่มีสัดส่วนค่าใช้จ่ายมากที่สุด รองลงมาคือค่าใช้จ่ายกิจกรรมพัฒนาและปรับปรุงการเรียนการสอน ค่าใช้จ่ายสิ่งอำนวยความสะดวก และค่าใช้จ่ายวัสดุอุปกรณ์ ตามลำดับ เมื่อพิจารณารายรับของห้องเรียนพิเศษโครงการภาษาอังกฤษในโครงการที่เปิดสอนระดับมัธยมศึกษาตอนต้นระดับเดียวมีรายรับต่อหัวน้อยกว่าโครงการที่เปิดสอนระดับมัธยมศึกษาตอนต้นและระดับมัธยมศึกษาตอนปลาย และรายรับต่อหัวระดับมัธยมศึกษาตอนปลายมีค่าสูงกว่าระดับมัธยมศึกษาตอนต้น สำหรับสัดส่วนรายรับของห้องเรียนพิเศษโครงการภาษาอังกฤษมาจากค่าเล่าเรียนมากที่สุด รองลงมาคือเงินอุดหนุนรายหัวของรัฐ และเงินรายได้อื่น ๆ ตามลำดับ ผลการวิเคราะห์จุดคุ้มทุนของแต่ละโครงการพบว่าไม่มีโครงการใดอยู่ในภาวะขาดทุน และผลการคำนวณอัตราส่วนค่าใช้จ่ายต่อผลลัพธ์ของห้องเรียนพิเศษโครงการภาษาอังกฤษพบว่าอัตราส่วนค่าใช้จ่ายต่อผลลัพธ์ในระดับมัธยมศึกษาตอนต้นมีค่าเฉลี่ยเท่ากับ 769.70 บาทต่อคะแนน ค่าต่ำที่สุดเท่ากับ 365.51 บาทต่อคะแนน และค่าสูงสุดเท่ากับ 1,327.24 บาทต่อคะแนน และอัตราส่วนค่าใช้จ่ายต่อผลลัพธ์ในระดับมัธยมศึกษาตอนปลายมีค่าเฉลี่ยเท่ากับ 968.70 บาทต่อคะแนน ค่าต่ำที่สุดเท่ากับ 529.29 บาทต่อคะแนน และค่าสูงสุดเท่ากับ 1,339.92 บาทต่อคะแนน ส่วนสุดท้ายผลการวิเคราะห์ปัจจัยที่มีผลต่อผลลัพธ์ของห้องเรียนพิเศษโครงการภาษาอังกฤษพบว่า ตัวแปรอธิบายที่ส่งผลทางบวกต่อผลลัพธ์ของห้องเรียนพิเศษโครงการภาษาอังกฤษอย่างมีนัยสำคัญทางสถิติและเป็นไปตามคาดการณ์ทางทฤษฎี ได้แก่ ขนาดโครงการ เงินเดือนครูเฉลี่ย และค่าใช้จ่ายต่อหัวไม่รวมค่าใช้จ่ายสิ่งอำนวยความสะดวกหรืองบลงทุน สำหรับตัวแปรสัดส่วนนักเรียนต่อครูส่งผลทางลบต่อผลลัพธ์ของห้องเรียนพิเศษโครงการภาษาอังกฤษอย่างมีนัยสำคัญทางสถิติและเป็นไปตามคาดการณ์ทางทฤษฎี         ข้อเสนอแนะต่อห้องเรียนพิเศษโครงการภาษาอังกฤษในระดับโรงเรียนควรใช้จ่ายงบประมาณดำเนินการและจัดจ้างครูพิเศษ            ครูชาวต่างชาติในการจัดการเรียนการสอนให้กับนักเรียนห้องเรียนพิเศษโครงการภาษาอังกฤษอย่างเต็มที่ ในระดับหน่วยงานต้นสังกัดหรือเขตพื้นที่ควรกำกับดูแลการใช้จ่ายของโรงเรียนให้เป็นไปตามวัตถุประสงค์และเป็นประโยชน์แก่นักเรียนห้องเรียนพิเศษโครงการภาษาอังกฤษมากที่สุด และในระดับ สพฐ. ควรกำหนดนโยบายขยายขนาดของโครงการ   แต่จะต้องควบคุมสัดส่วนนักเรียนต่อครูในโครงการให้มีความเหมาะสมเพื่อเพิ่มผลลัพธ์ในการจัดการศึกษาของห้องเรียนพิเศษโครงการภาษาอังกฤษให้สูงขึ้นต่อไป